Заслуженной артисттнэ вастневсть ваныцятнень марто\nКультура Заслуженной артисттнэ вастневсть ваныцятнень марто\nЭрзянь ды мокшонь национальной драматической театрасо ютась «О несерьёзном с серьёзными людьми» лементь ало мельстуиця вастовома. Тесэ театрань заслуженной вете артисттнэ – Марина Аверкина, Галина Самаркина, Нина Абросимова, Тимофей Чудаев ды Алексей Егранов – вастневсть ваныцятнень марто. Весе мольсь ток-шоу лувсо пейдема марто.\nП.Михайлов, В.Стороженко ды М.Акимов – чокшнень ветицятне, киньгак эзть кадо нусмакалеме, пейдевтсть апак лотксе. Заслуженной артисттнэнь озавтызь Вишка залонь сцена лангс, сынст туртов макснесть кевкстемат ды арсесть салавань заданият. Васняяк артисттнэ ёвтнесть, кода кочкизь актёронь профессиянть. Малав весе эйстэст эйкакшпингстэ саезь ды школасо тонавтнемстэ невтсть пряст сцена лангсо: ловность стихть, морасть, налксесть сценкасо. М.Аверкина ды Г.Самаркина школань прядомадо мейле тонавтнесть Московонь М.С.Щепкин лемсэ театральной училищасо. Вейкесь чачсь Ташто Шайгова ёнкссо, омбоцесь – Дубёнкань районсо. Студентэнь шкатнестэ саезь ды течис сынь паро ялгат. Н.Абросимова тонавтнесь Казанень культурань институтсо, сонзэ прядомадо мейле тердизь важодеме минек театрав.\nДомкасто эсь прядонзо пачтясь Т.Чудаев. Сон чачсь васоло Сахалинсэ, мейле эрясь Оренбург ёнкссо. Зярдояк эзь арсе улемс артистэкс, ансяк те профессиясь, валонзо коряс, теке мерят, якась мельганзо. Сон колмо иеть якась киштемань кружоков, велень хозяйствань училищасо тонавтнемстэ агитбригада марто ардтнизе весе Оренбург ёнксонть, армиясо служамсто ладизь клубонь прявтокс.\nЭрьванть ламо ролензэ. Сынст важодемаст аволь весть тешкстазь театрань фестивальтнесэ, МР-нь Прявтонь премиясо.\nАктёртнэнень энялдсть ёвтнемс тамашань ды пейдемань тевтнеде, конат лиснесть мартост. Сынь видькстасть, келя, сындест ламо. Шкась таргави валскес. Ледстизь, кода Покш Игнатбуесэ гастрольсэ улемстэ вейке актёронть кемензэ чавизь эскесэ! Сон тонгинзе ды а сыргави таркастонзо. Мейле путынзе весе виензэ ды… сыргась кемтнесэ кияксонь лазтнэнь марто, теке кавто сокссо! Оштё вейкенень кескавс путнесть кирьпецть. Актёртнэ мерсть, весе згилямотне ульнесть чевтть, аволь кежейть, кияк киньгак лангс эзь покордаво.\nСеде тов минек геройтне ловность эсест кодамояк монолог, ансяк задания марто: саемга, ловномс сельведь марто пейдезь, кургонь автезь, иредьстэ, тандадозь, кельмезь, кода футболонь комментатор ды седе тов. Баягинень гайгемань коряс эрявсь седе курок полавтомс ёжотнень. Зяро пейдемат ды цяпамот ульнесть!\nТеде мейле яволявтозель лия кармавтома: эрявсь кортамс фильмань геройтнень таркас, арсемс сынст валост таркас эсест валт ды тема. Артисттнэ тесэяк эзть талакадо, сеске мусть, мезе кортамс.\nВетицятне ютавтсть инжетнень-ваныцятнень мартояк налксема. Экрансо невтезь фотографиятнень коряс эрявсь содамс, кодамо спектакля тосо невтеви. Малав весе содызь. Изницятненень явшесть спектаклянь ваномань сертификатт.\nВастовоманть песэ актёртнэнь туртов ульнесть казнеть – сынст фотографияст теизь шаржонь артовкссо! Неть важодематне тусть весень мельс.\nТеатрасо чокшнесь ливтязь ливтясь. Весе кадовсть покш мельспаросо. Вечкевикс артисттнэ явшесть автографт, сынст марто тейнесть фотографият, мейле весе вейсэ симсть тантей чайде, кияк эзь капша туемс кудов. Ваныцятне ёвтасть ламо сюкпрянь валт ды энялдсть поладомс неть лембе вастовоматнень.